**Fordítási videók készítése lépésről-lépésre**

**5a. Adatátvitel internet nélkül P.C. és mobiltelefon, mobil és mobil, P.C. és P.C, stb. között**

Sorozatunk előző részeiben átbeszéltük, hogyan tölthetünk le fájlt (videót, hanganyagot, stb.) számítógépünkre (rövidítve P.C-re) és mobiltelefonra YouTube-ról, a közösségi média oldalairól és weboldalakról. Majd azt is átvettük, fájlokat vagy mappákat hogyan oszthatunk meg, tölthetünk fel és le, és hogyan szinkronizálhatjuk ezeket felhő-alapú internetes tárhelyek használatával.

Ebben a videóban azt nézzük meg, hogy P.C. és mobil, P.C. és P.C., illetve mobil és mobil között, hogyan tudunk a legegyszerűbben küldeni vagy letölteni fájlokat internet használata nélkül.

**Letöltés Android mobiltelefon vagy Tablet és P.C. között, telefon-adatkábellel**

Ez a legegyszerűbb abban az esetben, ha van nálunk (vagy valakinél) épp olyan adatkábel, ami a telefonunkhoz való. Fontos itt megjegyezni, hogy vannak olyan olcsóbb telefon-töltő kábelek, melyek nem alkalmasak adatátvitelre, csak töltésre. (A telefon gyári kábele a legjobb.) Csatlakoztassuk a kábelt a telefonhoz, az USB végét pedig a P.C-hez. A leggyakoribb esetben a P.C. automatikusan felismeri és kijelzi, hogy egy eszköz rácsatlakozott, és be is hozza a fájlkezelőt, ahol megjelenik a telefonunk bal oldali részében az „Ez a gép” Helyi lemezek társaságában. A jobb oldali részben pedig látjuk a könyvtárát. Nekem van pluszban egy micro SD kártyám is a telefonomban, akinek nincs, annak csupán egyetlen mappa fog itt látszani. Előfordul, hogy a mobilunkon megjelenik egy olyan kiírás, hogy „Megbízunk a csatlakoztatni kívánt P.C-ben?” Angolul: „Trust this computer?” Válasszuk a „Trust” azaz „Megbízunk” opciót. Amennyiben nem kattintunk az elfogadásra, addig nem jelenik meg a telefon ikonja. Ha valamiért nem ismerte fel a rendszer a telefont automatikusan, a telefon tetejétől lehúzzuk az ablakot, ahol megjelenik az éppen aktuális tevékenység. Ott láthatjuk azt, hogy „USB a fájlátvitelhez”. Erre kattintva láthatjuk, hogy a Fájlok átvitele van –e kiválasztva. Ha nincs, akkor válasszuk ki.

Nyissuk meg a mobilunk könyvtárát a P.C. fájlkezelőjében. Egyszerűen rákattintunk a fájlra (ez lehet akár fotó, hangananyag vagy videó), ki és behúzással rátölthetünk fájlokat a mobilunkra, arról pedig a P.C-re. Ilyenkor csupán másolás történik, az eredeti helyen ugyanúgy megmaradnak a fájlok. Ha a telefon tárhelyét szeretnénk felszabadítani, akkor a fájlon jobb egérkattintással válasszuk a kivágást, amit beilleszthetünk a kívánt helyre. Ilyenkor el is tűnik onnan a fájl, ahonnan kivágtuk. Ha tegyük fel, a telefonunk „Music”, azaz zene könyvtárába szeretnénk hanganyagot feltenni, egyszerűen húzzuk bele a fájlt. Ugyanúgy egész mappát is belehúzhatunk az összes tartalmával. A telefonunk lejátszójából (nálam ez a Samsung Music) a „Számok” könyvtárban rögtön látom megjelenni egyesével a hangfájlokat. Ha a „Mappák” könyvtárba megyek, bal felső sarokban rákattintok a „Hozzáadás dátuma szerinti sorrendre”, és rögtön felülre kerül az újonnan feltett mappám. Ha bemegyek a „Lejátszási listába” – ott épp van egy hangfájl, amit el akarok távolítani, így most azt meg is mutatom. Ha az ujjunkat hosszan rajta tartjuk, kijelöli, és alulról felugrik az ablak, ahol kiválaszthatom, hogy mit szeretnék csinálni vele. Rákattintok a törlésre. A mappák között látom, mint „Legutóbb hozzáadott” mappaként megjelenni azt, amit az imént feltettem. Kiválasztva egy fájlt megoszthatom – ahogy az előző videók egyikében átvettük. Tegyünk fel most egy videót a telefonra. Betesszük mondjuk a telefonunk „Movies” (azaz filmek) mappájába (egy kicsit rendezem, hogy jobban látható legyen…). Innen ki is léphetek, a telefonon megnyitom például a Galériát, ahol a fotókat és a videókat is meg tudom nyitni és már látom is, hogy „Ma” fel lett téve a videónk.

**Letöltés Pendrive-al, SD kártyával vagy külső Winchesterrel P.C és P.C. között**

Egyik P.C-ről a másikra úgyis átvihetünk fájlokat, hogy egyszerűen csatlakoztatunk a számítógépünk USB csatlakozási pontjához egy Pendrive-ot, vagy külső winchestert, avagy merevlemezt, HDD-t, vagy SD kártyát. Hasonlóan, ahogy a telefon töltőkábelével, egyszerűen áthúzzuk az átmásolni kívánt fájlokat vagy mappákat. Amikor végeztünk, bizonyosodjunk meg arról, hogy bezártunk minden olyan megnyitott fájt vagy mappát, ami a Pendrive-on van, a P.C jobb alsó sarkában a felfelé nyílra vigyük a kurzort és ott látunk egy Pendrvie-hoz hasonló ikont, ha rávisszük az egeret, láthatjuk kiírva: „Hardver biztonságos eltávolítása és az adathordozó kiadása”. Kattintsunk rá, majd vigyük az egeret a Pendrive-unkra és kattintsuk a „Kiadásra”. Most már kihúzhatjuk a P.C-ből és átvihetjük akár egy másik P.C-re is. A külső merevlemez és az SD kártya használatával is ugyanez az eljárás.

**Micro SD kártya Android telefonhoz vagy Tablethez**

Mielőtt rátérnék arra, hogyan tudunk Pendrive és mobiltelefon között adatátvitelt folytatni, külön említést tennék a microSD kártyáról, mely adatátvitel tekintetében hasonlóan működik, mint a Pendrive, azonban többféleképpen is használhatjuk. Mobilunkhoz csatlakoztathatjuk SD és/vagy microSD memóriakártya-olvasóval, melyet vagy OTG-adapterrel csatlakoztatunk a telefonhoz, (vagy akár a P.C-hez is, ha nincs beépített memóriakártya-olvasó benne) vagy ha már eleve kétvégű – melynek egyik vége a telefonba való, másik vége a P.C-be (tehát USB kimenetű), akkor azzal is csatlakoztathatom. Vannak már univerzális OTG-adapterek is, melyre SD, microSD és Pendrive egyszerre csatlakoztatható közvetlenül a telefonhoz. Ha microSD kártyára töltünk le fájlokat és azt szeretnénk utána olyan P.C-hez csatlakoztatni, ami SD olvasóval rendelkezik, ehhez használhatunk SD adaptert. Ha olyan a mobilunk, amibe a SIM kártya mellé microSD kártyát is lehet pluszban tenni, azt a telefon tárhelyének bővítésére is használhatjuk. Azt is hozzátenném, hogy amennyiben az SD kártya kiterjesztésként van használatban a mobilunkban és nem hordozható eszközként, meglehet, hogy kivesszük a készülékből és más eszközzel próbáljuk olvasni, de nem fogjuk látni a kívánt adatot. Zárójelesen megjegyzem azok kedvéért, akik plusz microSD kártyát is használnak a SIM kártyájuk mellett, hogy van egy olyan alkalmazás, aminek neve „Files to SD Card” (Fájlok küldése az SD kártyára). <https://play.google.com/store/apps/details?id=cz.bukacek.filestosdcard&hl=hu>

Ez a telefonomon lévő összes média fájlt áthelyezi nekem az SD kártyára, így nem nekem kell azokat egyesével keresgélnem és áthelyezgetnem. Ezáltal nem foglalják a telefon tárhelyét, hanem egy helyre kerülnek a fotók a fotók, zenék a zenék közé, stb. Azt is megemlíteném még, hogy nem mindegy, milyen eszközhöz milyen SD vagy microSD kártyát használunk, mert ha az eszközünk, pl. a mobilunk maximális tárhely kezelése 128 GB, akkor fölösleges 256 GB-os kártyát tenni bele. Ha viszont túl kicsi a kártya kapacitása, akkor a letöltés lassú lesz, esetleg a videólejátszás akadozhat rajta, stb. A videónk alatt belinkelek néhány cikket erről, hogy akit érint a dolog, utána tudjon egy kicsit olvasni.

<https://pcworld.hu/pcwlite/erre-figyelj-ha-uj-microsd-t-veszel-243950.html>  
<https://pcworld.hu/pcwlite/ezt-se-felejtsd-el-ha-uj-microsd-t-veszel-243954.html>  
<https://ipon.hu/magazin/cikk/minden-amit-az-sd-memoriakartyakrol-tudni-erdemes>

**Letöltés Pendrive-al Android telefon vagy Tablet és P.C. között**

Ehhez vagy vásárolunk egy olyan kétvégű Pendrive-ot, melynek egyik vége a telefonunkba való, ez vagy Micro USB vagy USB-C kimenetű, a másik vége pedig sima USB kimenetű, ami a P.C-be megy. VAGY, amit én is használok: egy OTG-Adapterkábellel csatlakoztatom a sima Pendrive-ot a telefonommal (és persze minden, amit az Androidos telefonról mondok, ugyanúgy érvényes Tabletre is). Rácsatlakoztatom tehát a telefonra a pendrive-ot. Ez segíthet akkor, ha olyan helyen vagyunk, ahol épp nincs nálunk a laptopunk, vagy épp utazunk, vagy valaki másnak szeretnénk odaadni azt a Pendrivot, amire rávettünk dolgokat a telefonunkról. Vagy épp a Pendrive-unkon van az, amit szeretnénk, hogy rákerüljön a telefonunkra. Ahogy rácsatlakoztattuk a telefonra a Pendrive-ot, láthatjuk legfelül az USB jelet. Gördítsük le a telefonunk tetejéről és láthatjuk azt kiírva: „Folyamatban van a csatlakoztatott eszköz”. Rákattintva az „USB-beállítások”-hoz visz, amin ki van választva a Fájlok átvitele. Ha nálad még nincs, és itt nem tudod beállítani, a telefonod Beállítások részében, írd be a keresőbe, hogy USB beállítások és ott is megteheted. Fölötte látom a SanDisk USB-meghajtót, tehát felismerte a Pendrivomat. Rákattintok, ott láthatom is a Pendrive tartalmát a Saját Fájlok alkalmazáson belül, ami Belső tárhely 1 megnevezést adta neki. A Filmek mappából kiválasztom például a „Feltámadt” című filmet, amit így a Pendrive-omról a mobilomon keresztül meg is tudok nézni. Választok mondjuk egy dalt, amit rátöltök a telefonomra. Hosszan nyomva tartva a fájlt felugrik alul az ablak, ahol a „másolást” választom (de át is helyezhetem, megoszthatom, törölhetem). Visszalépésekkel a Saját Fájlok menüjében én most a telefonomon lévő SD kártyára helyezem a választott zenét, ott kiválasztom, hogy hová szeretném másolni. Én inkább létrehozok neki egy új mappát, elnevezem zenének. Megnyitom és a „másolás ide” megnyomásával már rá is kerül. Most pedig választok a telefonomról mondjuk egy képet, amit a Pendrive-ra másolok át.

**Letöltés vagy fájl küldése Bluetooth-on keresztül (vezetéknélküli kapcsolat)**

Ez az a megoldás, amihez sem telefon adatkábel, sem internet nem szükséges, csupán két eszköz Bluetooth-on keresztüli párosítása egymással. Néhány eszközön nincs bluetooth szolgáltatás, ilyenkor be lehet szerezni bluetooth adaptert. Hátránya adatátviteli szempontból, hogy a legtöbbször elég lassú a letöltés a használatával, az előbb említett módszerekhez viszonyítva. A másik, hogy nem árt óvatosnak lenni, mert ha más is látja, hogy be van kapcsolva a bluetooth eszközeinken, támadhatóvá válhat az eszközünk, ha véletlenül engedélyezünk vele dolgokat. Ha használat után kikapcsoljuk és/vagy párosítás után rejtett („hidden”) állapotban van, akkor kevésbé vagyunk ilyen veszélyeknek kitéve. De, ez is egy opció. Kapcsoljuk be a bluetooth-ot, amit a P.C-nk alján láthatunk, vagy a rejtett ikonok felfelé kis nyilacskára kattintva. Ha nincs ott, írjuk be a keresőbe és felhozza. Kapcsoljuk be. Majd kapcsoljuk be azon az eszközön is a bluetooth-ot, amivel párosítani szeretnénk, mint pl. a mobiltelefon. Telefonon a Beállítások menün belül a Kapcsolatoknál kapcsolhatjuk be, és ha még nem csatlakoztunk korábban az adott eszközre, alul az „Elérhető eszközöknél” meg fog jelenni. Megkérdezi, akarjuk –e párosítani, kattintsunk az igenre. Küldök egy fotót pl. a P.C-ről a telefonomra. Egér jobbgomb, küldés – Bluetooth eszköz. Kiválasztom a listából a telefont. A telefonomon el kell azt fogadnom, mielőtt megindulhat a küldés. Most a telefonomról küldök egy fotót a P.C-re. Ehhez először is a P.C-n kattintsunk a bluetooth jelecskére, majd a „Fájl fogadása”-ra. Ezután a telefonon lévő fájlnál kattintsunk a megosztás ikonjára és válasszuk a bluetooth jelet. Megkérdezi, hogy a P.C-re akarom –e küldeni a fájlt, ahogy ezt kiválasztottam már megy is a küldés. Ezt megtehetjük P.C. és P.C., mobil és mobil, stb. között ugyanígy. (Kiválaszthatom a mentés helyét, befejezés, és már ott is van).

**Adatátvitel a „ShareMe” alkalmazással internet nélkül**

A „ShareMe” alkalmazás korábbi verziója a „MiDrop” volt. Ez egy olyan magyar nyelven is megjelent reklám-mentes app, amihez sem kábel vagy külső adathordozó, sem internet, sem bluetooth kapcsolatra nincs szükség adatátvitelhez. Először is töltsük le a telefonra az alkalmazást a Play Áruházból. <https://play.google.com/store/apps/details?id=com.xiaomi.midrop&hl=hu>

Megnyitás után megjelenik az Elfogadás – kattintsunk rá, majd a telefonom típusa, amit átírhatok bármire. (Legyen pl. Éva mobil). Beállítás – Engedélyezés, ismét Engedélyezés. Megnyílik az alkalmazás. Láthatunk alul egy küldés felfelé nyilat és egy fogadás lefelé nyilat. Alatta „Fogadott fájlok/ Megosztás PC-vel/ Webshare”. Ha alulról az ablakot feljebb húzzuk, még azt is láthatjuk, hogy „Meghívás”. Az első beállítás miatt kattintsunk a Küldésre, válasszunk ki valamit a telefonról, mondjuk egy képet – a jobb alsó sarkában pipáljuk ki, ismét Küldés – Engedélyezés és itt pipáljuk ki az Engedély megadását. A telefonunk jobb alsó sarkában a visszanyíllal lépjünk vissza és állítsuk most be az internet nélküli küldést. Válasszuk a Küldés – Fogadás nyilak alatt a Webshare-t, ami automatikusan kreál egy internet nélküli WiFi hotspot-ot. (Ugyanezt megnyithatjuk a képernyő bal felső sarkában a három vonalra kattintva a „Webshare” választással). Ezután válasszuk a „Megosztás”-t, jelöljük ki amit küldeni szeretnénk – akár fotót, hanganyagot, videót, stb. a fájl jobb alsó sarkában a kis üres karikára kattintással. Küldés. Megnyitja a WebShare-t, kiírja: „Ossza meg az internethez való csatlakozás nélkül”. 1. lépés: Kérje meg barátját, hogy csatlakozzon ehhez a hálózathoz. (Ez minden alkalommal más). A P.C. jobb alsó sarkában kattintsunk a Wi-Fi jelre (a jelenleg elérhető WiFi-k automatikus csatlakozását kikapcsolom). Majd látom megjelenni az internet nélküli WiFi hotspotot, oda beírom a jelszót és már az internet nélküli hotspot-ra csatlakoztunk (a P.C-n alul az jelenik meg, hogy nincs internet).

**Internet nélküli adatátvitel mobilról P.C.-re a ShareMe alkalmazással**

Ahogy megtörtént az internet nélküli WiFi hotspottal való csatlakozás a mobil és a P.C. között, a „Küldő” telefonon menjünk vissza a WebShare-re, ahol a hotspot neve és jelszava alatt válasszuk, hogy „Következő” és megjelenik egy IP cím, ami egy adott hálózaton belül egy egyedi azonosító. Ezt gépeljük be a P.C-n az internetböngésző címsávjába, nyomjunk egy entert és már meg is jelenik a kapott fájl. Jobb oldalt a lefelé nyílra kattintással le is tölthetjük. P.C.-ről mobilra azonban ezzel az alkalmazással nem tudunk küldeni.

**Internet nélküli adatátvitel mobilról mobilra a ShareMe alkalmazással**

A Fogadó mobilra még csak le sem kell tölteni az alkalmazást, hanem ahogy megadtuk az internet nélküli WiFi hotspot nevét és jelszavát, azzal a mobilon a Beállítások alatt – Kapcsolatok – WiFi és ott ki is tudjuk választani és be is tudjuk írni. Kiírja a telefon, hogy az internet nem elérhető. Válasszuk a „Wi-Fi kapcsolat megtartása” opciót. Visszalépek kikapcsolni az otthoni WiFi automatikus csatlakozását. Jobb oldalt a fogaskerékre kattintva kikapcsolom, hogy „Automatikus újrakapcsolódás”. Majd a Küldő telefonról az IP címet beírom a Fogadó telefon internetböngészőjének címsávjába, és a P.C-hez hasonlóan itt is megjelenik az, amit küldtek nekünk. Jobb oldalt a lefelé nyílra kattintva alul megjelenik a Letöltés – Megnyitás után már láthatjuk is. A telefonunk Galériájában is látszik.

Egy kis érdekességgel zárnám ezt a videót, amit más YouTube videókon találtam és ki is próbáltam. Ha az OTG adaptert rácsatlakoztatjuk a mobilunkra, több mindent is csinálhatunk vele. Pl. rácsatlakoztathatunk számítógépes egeret és a telefonom képernyője olyan, mint egy mini-monitor. Próbáltam külső winchestert is csatlakoztatni, de azt le akarta formázni… Viszont ami egy nagyon hasznos dolog lehet – két telefont is össze lehet kötni vele! A „küldő” telefonra csatlakoztassuk az OTG adaptert, és egy sima telefon adatkábellel kössük össze a „fogadó” telefont. Ezzel tölteni is tudom a „fogadó” telefont, valamint adatátvitelt is lehet csinálni, ami nekem eddig még nem sikerült, de hátha valakinek fog – az írja meg a kommentben! Ami viszont működött, hogy össze tudok kötni egy régi Androidos telefont egy újjal és ha akarom, a régi teljes tartalmát át tudom vinni az újra! Ugyanúgy összekötjük a két telefont, az OTG adapter az „új” készülékben legyen és letöltjük hozzá mindkét telefonra azt az alkalmazást a Play Áruházból, aminek neve: „Samsung Smart Switch Mobile”. Megnyitás után: Adatok küldése (felfelé nyíl), Adatok Fogadása (lefelé nyíl). Rákattintok az adatok küldésére, megkérdezi hogyan akarok kapcsolódni. A kábelt választom. Majd rajzokkal megmutatja hogyan csináljam, majd mehet is az adatküldés. Próbáltam egy egyszerű LG telefonnal is, de azzal nem működött, mert nem megfelelő a minimális elvárásoknak… Aki azért hasznosnak találja és szeretné, kipróbálhatja…

<https://blog.recovery-android.com/transfer-data-between-android-via-usb-otg/>

Ha van még a felsoroltakon kívül internet nélküli kapcsolódáshoz bármilyen ötletetek, vagy akár meglátásotok, ami mások számára is segítség lehet, jelezzétek a videó alatti komment részben. A következő videóban megmutatom majd az internettel való kapcsolódásokat és mutatok még olyan hasznos alkalmazást is, aminek sokan nagyon fognak örülni!